BRATISLAVA. Tohtoročná žatva letných plodín vstupuje do finišu, keď podľa dispečingu Slovenskej poľnohospodárskej a potravinárskej komory (SPPK) bolo k 18. augustu zozbieraných takmer 91,5 % plôch hustosiatych obilnín a necelých 96 % výmery repky.
Aj počas uplynulého týždňa prerušovali zberové práce časté dažde, v dôsledku ktorých nemohli niektorí pestovatelia zobrať z polí prakticky žiadnu úrodu.
Napriek tomu sa však v rámci celej krajiny podarilo pokosiť približne 11 % osevných plôch jarného jačmeňa a 16 % pšeničných lánov, takže zber týchto najviac pestovaných obilnín v SR už výrazne prekročil 90-% hranicu. Informoval tlačový hovorca SPPK Stanislav Nemec.
Prichádzajú plesne
Nepriaznivé poveternostné podmienky zapríčiňujú podľa hlásení jednotlivých regionálnych poľnohospodárskych a potravinárskych komôr sústavný pokles kvality zrna.
Prestarnuté porasty sú už na mnohých miestach poľahnuté, začínajú ich napádať hubovité choroby, najmä plesne, ktorých rozširovanie urýchľuje pretrvávajúce vlhké počasie.
Ďalšie využitie úrody v týchto podmienkach je otázne, navyše nevyhnutnosť intenzívnejšieho využívania sušiarenských kapacít zvyšuje náklady poľnohospodárov. Tí musia zároveň čeliť nízkym nákupným cenám, za ktoré sa momentálne speňažuje tohtoročná produkcia základných obilnín a repky.
Na severe sú problémy
"Situácia je zložitá najmä v regiónoch severného Slovenska, pretože juh a juhozápad krajiny zväčša stihol zozbierať úrodu ešte v relatívne priaznivých klimatických podmienkach," povedal predseda SPPK Milan Semančík.
"Preto je zrejmé, že tohtoročné rozdiely v žatevných výsledkoch medzi jednotlivými oblasťami i pestovateľmi budú výraznejšie ako v minulosti. Na jednej strane nás teší, že z hľadiska množstva môžeme byť s úrodou na Slovensku celkom spokojní, ale na strane druhej nízka úroveň jej speňažovania vyvoláva obavy poľnohospodárov, pretože neprispieva k upevňovaniu ich ekonomiky."
Pšenica bola pokosená takmer z 94 % pestovateľských plôch, pričom jej priemerná hektárová (ha) úroda 5,71 tony (t) je zatiaľ o 1,13 t/ha vyššia ako vlani. Jačmene boli zozbierané z 98,7 % výmery a aj v ich prípade doterajší výnos 4,90 t/ha prevyšuje vlaňajšok, a to o 1,22 t/ha.
Rekordná bude tohtoročná úroda repky, ktorá bola k 18.8. zozbieraná z necelých 96 % pestovateľských plôch, pričom priemerná hektárová produkcia 3,67 t je v porovnaní s predchádzajúcim rokom vyššia o 0,93 t/ha.